У 1811-м у Градзе па вiне раскватараванай тут вайсковай часткi здарыўся вялiкi пажар, пасля якога наступныя 140 гадоў замак прастаяў у руiнах, пакуль нарэшце не з’явiлiся праекты яго зносу. Але ўсё ж пасля доўгiх дыскусiй урад Чэхаславакii прыняў рашэнне рэканструяваць замак – нягледзячы на пасляваенныя цяжкасцi. Працы пачалiся ў 1953-м, а скончылiся ў 1968-м, калi адноўлены Град зноў набыў выгляд, якi меў у так званую Тэрэзiянскую эпоху канца XVIII ст. – залаты век горада, калi пры каралеве Марыi Тэрэзii Прэсбургскi замак стаў у адзiн шэраг з лепшымi еўрапейскiмi дварамi. Як i вышэйзгаданы кароль Сiгiзмунд, Марыя Тэрэзiя спрычынiлася да нашай гiсторыi: менавiта яна ўдзельнiчала з боку Аўстрыi ў першым падзеле Рэчы Паспалiтай у 1772 годзе.